АҞӘА, хәажәкыра 15 – Sputnik, Бадри Есиава. Амҩақәа аси ахаҳәқәеи рҟынтәи ррыцқьага техника аанахәеит Риҵатәи амилаҭтә парк ҳәа Sputnik акорреспондент изеиҭеиҳәеит апарк адиректор Адамыр Багаҭелиа.
"Атехника иацы иҳазхаргалеит. Макьаназы иара аушьҭырҭатә пункт аҿы игылоуп. Аӡынраз атрактор асықәгага ма абульдозер аиԥш ухы иаурхәар ҟалоит, аԥхынразы – еидарақәҵагак ма бульдозерк аҳасаб ала. Иара убасгьы ухы иаурхәар алшоит амҩақәа рремонт аҟаҵараан", - иҳәеит иара.
Багаҭелиа иара убасгьы иҳәеит атехника ахаҭеи иацу аиқәыршәагақәеи жәа-миллионк инарыцны ишаԥсоу. Иара апарк ахарџь ала иаахәоуп. Атрактор аусушьа агәаҭара иахыжьын азауад "Спецстроймарш" (Ленинградтәи аобласт) аҿы, Амилаҭтә парк ахаҭарнакцәа алархәны. Атехника Аԥсныҟа аагара иахшәаан 590 нызқь мааҭ.
Багаҭелиа ишиҳәо ала ари аҩыза атрактор амазаара рус акыр иармариоит.
"Сынтәа изныкымкәа амҩа аркра ҳақәшәеит, атехника ахатәхаҿқәа ирымаҳхуан. Ари ԥарала имариам. Уажәшьҭарнахыс атрактор ҳара иаҳхатәны иҳамазаауеит, Риҵанӡа амҩагьы еснагь аартра алшо иҟалоит",- иҳәеит иара.
Уажәы Риҵанӡа амҩа цқьоуп, иарбанзаалак атранспорт халоит ҳәа иҳәеит Багаҭелиа.
Риҵатәи ареликттә милаҭтә парк 1930 шықәсазы иаԥырҵаз Риҵатәи аҳәырԥсарра шьаҭас иаҭаны 1996 шықәсазы иаҧҵоуп. Амилаҭтә парк ахи-аҵыхәеи 390 километр ԥшьыркца аҵанакуеит.
Риҵатәи амилаҭтә парк аԥшӡарақәа ирыҵаркуеит – Риҵа ду, Риҵа маҷ, аӡиа Мзы, Ауадҳара, Ҩыԥсара аиҩхаа, аӡиас Бзыԥ аиҩхаара, аӡхыҽҽарақәа.
Апарк ахышәаҵышәа 390 километр ԥшьыркца иҟоуп.